Edgars Kramiņš

Edgars Kramiņš (dzimis 1964. gada 14. martā Ļeņingradā) ir latviešu muzikālā teātra aktieris, režisors, runas un vokālais pedagogs, sabiedrisks kultūras darbinieks un pedagoģijas zinātņu doktors. Bijis Nacionālās operas režisors, Rīgas Muzikāli poētiskā teātra mākslinieciskais vadītājs un Vokālās akadēmijas dibinātājs.

Dzīvesgājums 
Dzimis 1964. gada 14. martā Ļeņingradā, 1965. gadā kopā ar vecākiem pārcēlās uz dzīvi Rīgā. Mācījās Jāzepa Vītola Latvijas valsts konservatorijas Emīla Dārziņa speciālajā mūzikas vidusskolas Zēnu kora klasē (1971—1980) un Rīgas 20. vidusskolas Kino klasē (1980—1983). Pēc dienesta armijā (1983—1985) studēja Krievijas Teātra mākslas institūtā (1985—1991), studiju laikā sāka strādāt par aktieri, režisoru un dramaturgu Latvijas Nacionālajā operā un Rīgas Muzikāli poētiskajā teātrī, kura mākslinieciskais vadītājs bija no 1989. līdz 1999. gadam. Mūzikas dramaturģijas interpretācijā un režijā stažējies pie Borisa Pokrovska (Борис Покровский), Jevgēņija Akulova (Евгений Акулов), Georgija Ansimova (Георгий Ансимов) un Kārļa Pamšes.

Atmodas laikā aktīvi iesaistījies sabiedriskajos procesos. 1989. gadā iestājās Latvijas Nacionālās neatkarības kustībā (LNNK), taču pēc tās pievienošanas partijai “Tēvzemei un brīvībai”, izstājies no tās. Pēc 1989. gada 6. marta aktieru piketa pie LKP CK ēkas pret preses brīvības ierobežojumiem bija iekļauts izolējamo inteliģences pārstāvju sarakstā. 
No 1990. gada, paralēli darbam teātrī, sāka strādāt par pedagogu Muzikālo teātru aktieru skolā, vēlāk arī Rīgas Stradiņa Universitātē, Daugavpils universitātē, Biznesa augstskolā “Turība”, Latvijas Televīzijā, Valsts kontrolē un dažādos mācību centros. Zinātniskā darbība saistīta ar mākslas pedagoģijas un paraverbālās saziņas jomu. Tajā sevī piesaka kā zinātnisku publikāciju un grāmatu autors, maģistrantu un doktorantu pētījumu vadītājs, konsultants un recenzents mākslas pedagoģijas jomā.

Vēlāk studēja Rīgas Pedagoģijas un izglītības vadības augstskolā (1996—2000) un Latvijas Universitātē (2000—2004), kur 2005. gadā ieguva pedagoģijas zinātņu doktors grādu.
Bija partijas “Jaunais laiks” biedru rindās (2002—2009), taču pēc 2009. gada 13. janvāra mītiņa Doma laukumā tika aizmuguriski izslēgts no tās rindām, jo ieņēma kritisku nostāju pret esošo ekonomisko situāciju Latvijā.
2012. gadā atjaunoja pedagoģiski sabiedriskā mēnešraksta „Audzinātājs” izdošanu, veicot Redakcijas padomes priekšsēdētāja un zinātniskā redaktora pienākumus.

Latvijas 14. skolotāju kongresā 2009. gadā viņu ievēlēja par Latvijas Nacionālās Skolotāju savienības priekšsēdētāju, kura pienākumus pildīja līdz 2019. gadam. Kā 2015. gadā, tā 2019. gadā no Latvijas Nacionālās Skolotāju savienības tika virzīts Latvijas Valsts prezidenta amatam, taču netika ievēlēts. Darbojās Eiropas Balss skolotāju asociācijā, Austrijas vokālo pedagogu apvienībā, Latvijas Teātra darbinieku savienībā, Aleksandra Čaka biedrībā un Kultūrizglītības un mākslas centrā "Kāpnes".

Kā vokālais pedagogs un konsultants piedalās dažādu konkursu žūriju darbā un vada meistarklases Latvijā, Austrijā un Krievijā. 2016. gadā nodibināja Vokālo akadēmiju. Ir vokālās mākslas vasaras laboratorijas “Izdziedi vasaru” un Jāņa Zābera Starptautiskā vokālistu konkursa idejas autors un mākslinieciskais vadītājs. Piedalījās televīzijas muzikālajos šovos „O kartes skatuve” (2011, 2012) un „Jauno talantu fabrika” (2013).

Ģimene 
Māte — Inese Kramiņa (1944, Rīga), kultūras un pašvaldību darbiniece.

Tēvs — Vilnis Kramiņš (1943, Kandavas apriņķis), Latvijas čempions motosportā.

Juridiskā laulībā bijis tikai vienu reizi. Ar sievu Ivetu Kramiņu kopdzīve ilga 7 gadus, bet ar Marinu Gubāti cilvillaulībā 19 gadus.

Bērni:

 dēls Jēkabs Kramiņš (1988; uzņēmējs); mazdēls Augusts Kramiņš (2018);
 meita Ieva Kramiņa (1990; kultūras darbiniece);
 dēls Kristaps Kramiņš (1994; scenogrāfs).

Mākslinieciski radošā darbība 

 inscenējumi

 atveidotās lomas

Publikācijas 
Ir monogrāfiju „Runas prasme saziņā”, “Sarunas bez robežām” un dažādu publikāciju autors, mācību programmu eksperts, konsultants.

Atsauces

Ārējās saites 
 https://www.youtube.com/watch?v=7XRkJUW7hF4 Latvijas 14. Skolotāju kongress.// www.lnss.lv
 https://www.youtube.com/watch?v=yPmIRrujacM&feature=emb_logo/ Jauno talantu fabrika
 https://www.youtube.com/watch?v=Yvj6SJihpjI/ Pasākumā "Eiro- nē, latam- jā!"
 https://www.youtube.com/watch?v=c3xGHExWCjQ&t=35s/ Rīgas mēra kandidāts LTV diskusijā
 https://xtv.lv/rigatv24/video/blmNmkBQGOP-26_02_2015_rampas_ugunis_1_dala/ Intervija ar Latvijas Valsts prezidenta amata kandidātu (2015)
 https://www.youtube.com/watch?v=QikypZBd-vg&t=3s/ Par valdību, politiku un izglītību
 https://www.youtube.com/watch?v=ViyUOGBRQXQ&t=2s/ Vokālās mākslas vasaras laboratorijas “Izdziedi vasaru” atklāšana.// www.vocalacademia.lv
 https://xtv.lv/rigatv24/video/Zw4pV12lGOX-03_04_2019_uz_linijas/ Intervija ar Latvijas Valsts prezidenta amata kandidātu
 https://www.youtube.com/watch?time_continue=3&v=jOcKVjh0iH8/ Jāņa Zābera I Starptautiskais vokālistu konkurss.// www.zaberscompetition.lv

1964. gadā dzimušie
Ļeņingradā dzimušie
Latvijas aktieri
Latvijas pedagogi